Mammutstosszehn sölls au ha,  e ganzi Sammlig Urviech-Kalzium.  Die finde, wenn sie lang gnue sueche,  villicht sogar es Dino-Skrotum!  Em Chrigel Kropf wird  langsam schlächt  und s'Hoor verfärbt sich au scho grau.  Zu allem wo dr Bau verschleppt  chunt jetzt none Tyranno-Sau!    "Kei Ahnig vo so Dino-Chnoche..."  "Wärde gross si", het er gseit.  Dä Chrigel isch au ein vo dene  wo zerscht schwätzt, denn überleit.  Los jetzt liebe Tiefbau-Chrigel,  hol dir no chli Dino-Wüsse.  Sünscht erkennsch die Chaibe nid  au wenn dir ein in Arsch duet bisse!    Und sälbscht wenn sie kei Chnoche finde,  es isch und bliebt es Truurspiel.  Au s'Tiefbauamt lot d'Hoffnig schwinde,  dass je erreicht wird ihres Ziel.  Verzögerige noch und nöcher,  es wird sich nur no meh verschleppe.  Bis die Umfahrig ändlich ufgoht  isch Lieschtel dänk scho wieder Steppe.    Drum isch für das Joor s'Motto gritzt,  mir gönge als Neandertaler!  s'Fäll montiert und d'Keule gschnitzt,  das macht dr Look no viel brutaler.  Und an dr Fasnacht gits kei Stau  wil mir  nid mit em Auti bloche.  Mir tüen, wie s'Tiefbauamt jo au,  nur chnochetroche Gäld verloche!